Document ID: /roh_data/filtered/fineweb-2-filterrobots_roh.jsonl.gz/36757

Per Armon Orlik da Maiavilla vegn questa pausa dentant gist en il dretg mument. L’onn passà ha el numnadamain gì intgins problems cun il dies e ditg er stuì tremblar d’insumma pudair sa participar a la Festa federala da lutga a Zug.
Jau hai uss propi pudì sa revegnir ed er gì peda d’ina gia far auters patratgs, uschiglio hajan ins adina mo la lutga en il chau.
Malgrà ina stagiun senza festas da lutga n’èsi betg vegnì lungurus ad Armon Orlik. El ha uschia gì dapli peda per ses studi d’inschigner ch’el ha cumenzà avant intgins onns. Plinavant ha el frequentà questa stad in praticum a Landquart, nua ch’el po uss er gidar a planisar la nova halla da lutga a Vaz Sut.
Distanza dal sport da lutga
Armon Orlik trenescha sa chapescha vinavant, quai dentant betg en quella dimensiun sco ils onns passadas. El haja propi reducì il pensum da trenament e prendì in zic distanza dal sport da lutga. Ma cler, ils cumbats en il resgim e l’atmosfera a las festas da lutga, quai manchia schon, uschia il lutgader da 25 onns.
Ses giavisch è ch’i dettia l’onn proxim puspè ina stagiun da lutga tut normala, senza Corona e prescripziuns. Sche quai è lura propi pussibel, gliez stat anc scrit en las stailas, da quai è er il meglier lutgader grischun conscient.